|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 20. rujna 2018. |

**Z A P I S N I K**

**od 18. rujna 2018.**

sa 10. sjednice Županijske skupštine Koprivničko-križevačke županije koja je održana u Gradskoj vijećnici u Koprivnici, Zrinski trg 1/I, s početkom u 16,00 sati.

Sjednica je sazvana pozivom KLASA: 021-01/18-01/3, URBROJ: 2137/1-02/01-18-39 od 10. rujna 2018. godine.

Sjednici prisustvuju:

**članice i članovi Županijske skupštine:**

**-** Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Mario Hudić, Irena Jagarinec, Siniša Kavgić, Renato Kivač, Miroslav Kovačić, Tihana Kraljić, Tomislav Kučina, Željko Lacković, Jadranka Lakuš, Martina Leljak, Ivica Lukač, Vjekoslav Maletić, Dajana Milodanović, Đurđica Mustaf, Eugen Pali, Siniša Pavlović, Hrvoje Parag, Tomislav Pasariček, Mirko Perok, Stjepan Peršin, Željko Pintar, Verica Rupčić, Marijan Ružman, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Matija Zamljačanec.

Sjednici ne prisustvuju:

1. Dejan Kutičić, opravdano,
2. Zlatko Makar, opravdano,
3. Siniša Maroševac, opravdano,
4. Branko Mesarov, opravdano,
5. Robertina Zdjelar.

**Ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Darko Masnec, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Željka Koluder Vlahinja, pročelnica Upravnog odjela za zdravstveno-socijalne djelatnosti,
9. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
10. Ljubica Belobrk Flamaceta, pročelnica Službe za unutarnju reviziju,
11. Željka Kolar, ravnateljica Javne ustanove za upravljanje zaštićenim prirodnim vrijednostima,
12. Melita Birčić, ravnateljica "PORA-e" Razvojne agencije Podravine i Prigorja,
13. Zlatko Filipović, ravnatelj Županijskog zavoda za prostorno uređenje,
14. Mladen Ružman, direktor Piškornice d.o.o.
15. Marijan Blažok, direktor Piškornice sanacijskog odlagališta,
16. Nikola Martinaga, viši stručni suradnik za zaštitu okoliša u Piškornici,
17. Zoran Kopić, član Uprave PZC Varaždin,
18. Željko Jurković, predsjednik Županijskog savjeta mladih,
19. Helena Matica Bukovčan, viša savjetnica – specijalistica za poslove Županijske skupštine,
20. Verica Ujlaki, viša savjetnica – specijalistica za informatičku podršku,
21. Nino Šegrc, viši stručni suradnik za informatiku,
22. Marija Kovačec, snima sjednicu,
23. Petra Slavečki, Radio Kaj,
24. Goran Generalić, Radio postaja Koprivnica,
25. Željko Picig, Prigorski hr,
26. Sandra Levak Miklošić, Radio Drava,
27. novinari TV Srce,
28. novinari VTV.

PREDSJEDNIK: Otvaram 10. sjednicu Županijske skupštine Koprivničko- križevačke županije i pozdravljam sve prisutne današnjoj sjednici.

Molim pročelnicu Marinu Horvat da izvrši prozivku članica i članova.

MARINA HORVAT*: (Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 36 članova i da ova Županijska skupština može donositi pravovaljane odluke.

Skraćeni zapisnik s prošle 9. sjednice smo primili. Ima li kakvih primjedbi na skraćeni zapisnik? Ako nema dajem skraćeni zapisnik na glasovanje.

Županijska skupština jednoglasno, sa 36 glasova „za“ prihvaća skraćeni zapisnik.

PREDSJEDNIK: Za današnju sjednicu primili smo prijedlog sa 17 točaka dnevnog reda.

Primili smo i elektronskim putem prijedlog za dopunu dnevnog reda točkom:

„Donošenje Odluke o otpisu potraživanja s osnove poreza na cestovna motorna vozila“, koja bi postala točkom 17. a točka 17. „Pitanja i prijedlozi članova Županijske skupštine“ postat će točka 18.

Molim župana Darka Korena da nam obrazloži prijedlog dopune.

DARKO KOREN: Koristim priliku na početku današnje sjednice i sve vas pozdravljam. Mislim da je iz predložene točke dnevnog reda vidljivo i shvatljivo zbog čega je ona predložena. Radi se o pregledu otpisa potraživanja određene proračunske pozicije za koju je iskorištena sva zakonska mogućnost naplate. Preostao je iznos koji je nemoguće naplatiti, sukladno našim aktima predmet su odluke ovog tijela. Predlažem svima vama da Odluku prihvatite kao dopunu dnevnog reda, a nakon toga da ju i donesete.

PREDSJEDNIK: Dajem prijedlog za dopunu dnevnog reda na glasovanje.

Županijska skupština jednoglasno, sa 36 glasova „za“ prihvaća prijedlog Odluke za dopunu dnevnog reda.

PREDSJEDNIK: Otvaram raspravu o predloženom dnevnom redu.

Županijska skupština, bez rasprave, jednoglasno sa 36 glasova prihvaća sljedeći

**D N E V N I R E D:**

1. Donošenje Polugodišnjeg izvještaja o izvršenju Proračuna Koprivničko-križevačke županije za I. polugodište 2018. godine,
2. Razmatranje Izvješća o radu župana Koprivničko-križevačke županije za razdoblje od 1. siječnja do 30. lipnja 2018. godine, s prijedlogom Zaključka,
3. Donošenje Odluke o izmjenama i dopunama Odluke o stipendiranju studenata s područja Koprivničko-križevačke županije,
4. Donošenje Odluke o povjeravanju poslova izdavanja građevinskih i lokacijskih dozvola, drugih akata vezanih uz gradnju te provedbu dokumenata prostornog uređenja iz nadležnosti Koprivničko-križevačke županije u nadležnost Grada Đurđevca,
5. Donošenje Odluke o produženju Županijskog programa za mlade Koprivničko-križevačke županije od 2015. do 2018. godine,
6. Donošenje Izmjena Kodeksa savjetovanja sa zainteresiranom javnošću u postupcima donošenja i provedbe općih i drugih akata Koprivničko-križevačke županije,
7. Razmatranje Izvješća o poslovanju trgovačkih društava u kojima Koprivničko-križevačka županija ima dionice ili poslovne udjele, za 2017. godinu, s prijedlogom Zaključka,
8. „Piškornice“ d.o.o.,
9. PZC Varaždin,
10. Razmatranje Izvješća o konkurentnoj poljoprivrednoj proizvodnji na području Koprivničko-križevačke županije u 2017. godini, s prijedlogom Zaključka,
11. Donošenje Rješenja o izmjenama Rješenja o osnivanju i imenovanju Stručne komisije za zajednička lovišta Koprivničko-križevačke županije,
12. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha za razdoblje siječanj-lipanj 2018. godine,
13. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha za:
14. lipanj,
15. srpanj,
16. Donošenje Zaključka o davanju suglasnosti na Odluku o osnivanju prava građenja:
17. Osnovne škole Gola,
18. Osnovne škole Mihovil Pavlek Miškina Đelekovec,
19. na k.č.br. 947 k.o. Fodrovec u korist Općine Sveti Petar Orehovec,
20. Donošenje Zaključka o davanju suglasnosti na Odluku o osnivanju prava služnosti Osnovne škole Sveti Petar Orehovec,
21. Donošenje Zaključka o davanju suglasnosti na Odluku o darovanju nekretnina:
22. u vlasništvu OŠ Sveti Petar Orehovec u korist Općine Sveti Petar Orehovec,
23. u vlasništvu Osnovne škole Sidonije Rubido Erdodoy, Gornja Rijeka, Nogometnom klubu „Gornja Rijeka„ u svrhu izgradnje novih klupskih prostorija i uređenja igrališta za potrebe rada kluba i ligaškog natjecanja,
24. Donošenje Zaključka o davanju suglasnosti na Odluku o prodaji zgrade i zemljišta bivše škole u Gabajevoj Gredi, katastarska općina Hlebine, broj ZK uloška 2285, kat. čestica 5795 i 5796 Osnovne škole Fran Koncelak Drnje,
25. Donošenje Zaključka o davanju suglasnosti na Odluku Osnovne škole Koprivnički Bregi,
26. Donošenje Odluke o otpisu potraživanja s osnove poreza na cestovna motorna vozila,
27. Pitanja i prijedlozi članova i članica.

PREDSJEDNIK: Sjednice su održali: Odbor za financije i proračun, Odbor za statut i poslovnik, Odbor za komunalne djelatnosti, Odbor za gospodarski razvoj, Odbor za obrazovanje, kulturu, znanost, sport i nacionalne manjine, Odbor za poljoprivredu, šumarstvo i vodoprivredu i Odbor za izbor i imenovanja.

Klubovi članova Županijske skupštine također su održali sastanke.

Prelazimo na 1. točku dnevnog reda.

Točka 1.

PREDSJEDNIK: Polugodišnji izvještaj o izvršenju Proračuna smo primili. Raspravu su proveli Odbor za financije i proračun i Odbor za statut i poslovnik te su podržali izvještaj.

Obrazloženje daje župan Darko Koren.

DARKO KOREN: Ovaj Polugodišnji izvještaj govori o svim tokovima, prije svega novčanim tokovima koji su se događali unutar proračuna. Proračun za 2018. godinu planiran je u prihodovnoj strani 482 milijuna kuna, u rashodovnoj 465 milijuna kuna i predviđeni višak 17 milijuna kuna. Iz toga proizlazi da je ostvarenje za prvih šest mjeseci 2018. godine u prihodovnoj strani 191 milijun, ukupni rashodi i izdaci 178 milijuna i ostvareni višak prihoda je 12.178.000,00 kuna. Svi oni koji imaju iskustva u praćenju izvršenja Proračuna znaju da je otprilike 40% izvršenog Proračuna, za prvih šest mjeseci, jedan realan i normalan pokazatelj što se dogodilo i s našim proračunom. Mi smo već u planiranju za ovu godinu istaknuli da je ova godina jedne financijske konsolidacije i premoštenja jedne izuzetno teške financijske i proračunske prošle 2017. godine. Prihodi od poreza koji za prvo polugodište iznose 26.700.000,00 kuna što je gotovo 34% više u odnosu na usporedno razdoblje prošle godine, kada je to bilo 19,6 milijuna kuna. To je izuzetno bitan podatak. Prihodi od poreza nam govore da se u tom smislu financijska slika popravila i da možemo ambicioznije sagledavati razdoblje koje je pred nama. Ono što je posebno bitno istaknuti to je porez na cestovna motorna vozila, gdje postoje određeni problemi nemogućnosti naplate, pa ponekad moramo biti u situaciji da određena potraživanja otpisujemo. Taj porez je ostvaren u iznosu od 2,1 milijuna kuna, upravo 50% u odnosu na ukupno planirano.

U segmentu neporeznih prihoda istaknuo bih porez od imovine, odnosno podstavku tzv. nefinancijsku imovinu, ako govorimo o koncesijama, to je u I. polugodištu ove godine bilo nešto više od 9,0 milijuna kuna, na razini onog planiranog od 18,0 milijuna, što je nekakav optimalni iznos prihoda po toj osnovi, a to je naš najveći problem u proračunskim politikama, bilo to umanjenje poreza po tim osnovama, jer je prije tri godine to bilo oko 30,0 milijuna. Uspjeli smo se na neki način uskladiti sa tim prihodima. Naravno da uvelike utjecaj ima i nova politika ravnomjernog razvoja hrvatskih županija, koja je posljedica Odluke Vlade, da se iz određenih sredstava namirenja, određeni proračunski prihodi konzumiraju.

Rashodi su kao što vidite u iznosu 179 milijuna kuna. Rashodi za zaposlene na razini ukupno konsolidiranog proračuna nešto više od 91,0 milijun kuna, a kad govorimo samo o upravnim odjelima Županije, to je na razini 5,3 milijuna kuna za prvih šest mjeseci, što je sukladno planiranju. Isto tako materijalni rashodi i financijski rashodi.

Stanje nenaplaćenih potraživanja i nepodmirenih obveza sa 30. lipnja 2018. godine iznose 20,0 milijuna kuna. Znate da taj podatak sadrži sve obveze, uključujući i one nedospjele. Mi dospjelih obveza nemamo u tom razdoblju. Po osnovi kreditnog zaduženja koje imamo, jedno u Zagrebačkoj banci od 3,2 milijuna kuna i u Podravskoj banci 7,1 milijun, isto tako obveze rashoda poslovanja, to su kategorije nedospjelih obveza koje se po knjigovodstvenoj metodologiji moraju tako izražavati.

Prema ovom Polugodišnjem obračunu Proračuna utvrđuje se da je ostvaren pozitivan rezultat za tekuće razdoblje, dakle višak od 12,1 milijun kuna, koji će se koristiti za pokriće problematičnih minusa iz prethodnog razdoblja o kojima smo na prethodnim sjednicama raspravljali.

Zaključno, predlažem vam da prihvatite ovaj Polugodišnji izvještaj.

PREDSJEDNIK: Da li se predstavnici Odbora žele javiti?

Predstavnici klubova članova?

SINIŠA KAVGIĆ: Zanima me preneseni gubitak od 47,0 milijuna kuna. Da li se to odnosi na Bolnicu? Znači odnosi se na Bolnicu.

Sada postavljam pitanje u ime Kluba SDP-a i Hrvatskih laburista na koji način planirate taj gubitak sanirati? Da li imate nekakav program, mjere? Ono što je bitno ovdje napomenuti, to je da mi smatramo da u Bolnici nije racionalno podijeljen sistem djelatnika, na način da, po mojim saznanjima, od 100 djelatnika, 71 djelatnik je medicinskog osoblja, a 29 je nemedicinskog osoblja. Usporedio sam podatke sa Njemačkom, tamo je odnos na 100 djelatnika 84 djelatnika medicinskog osoblja, a 16 djelatnika nemedicinskog osoblja. Zanima me, da li mogu dobiti podatak koliko ima u našoj Bolnici pralja, čistačica, kuharica, a koliko ima ekonomista, pravnika i službeničkog osoblja?

Ovaj Polugodišnji izvještaj nećemo podržati budući, kada smo u 12. mjesecu tražili amandmanima da se uloži u obrazovanje naše djece i u neke druge segmente, to ste odbili. Sada vidimo da imate viška novca, a niste htjeli to realizirati.

PREDSJEDNIK: Otvaram raspravu za članice i članove.

IVAN SABOLIĆ: Ne možemo se puno osvrtati na ovo izvješće, ono se ostvarilo kako se ostvarilo. Osvrnuo bih se na neke stvari koje sam saznao iz dnevnog tiska, a nažalost, takvih stvari u proračunu nema. Jučer sam pročitao da je u Koprivničko-križevačkoj županiji prodano u posljednjih šest godina samo 25 obiteljskih kuća. To je znak da ovaj porez na dohodak nije znak da imamo višak zaposlenih u zadnje vrijeme, nego je to zbog porezne reforme koja je svima nam u jedinicama lokalne samouprave, dala mali dio kolača. To nam dugoročno nije dobro. Moramo se orijentirati prema ljudima da se naseljavaju ovdje, a ne da odlaze. Zato vas molim da, kada ćemo planirati novi proračun, uvrstimo nekakve mjere za poticanje kupnje kuća, naseljavanje mladih obitelji, neke općine to već dugo godina rade, nažalost bez podrške Županije, bez podrške države mi to sami ne možemo ostvariti. Zato vas molim da u sljedeći proračun i to uvrstimo, kako bi se u sljedećem izvještaju proračuna mogli pohvaliti da smo ostvarili neke mjere preko toga, da smo dio proračunskih sredstava usmjerili prema tome.

PREDSJEDNIK: Molim župana da se referira na raspravu.

DARKO KOREN: Slažem se s dobrim mislima koje je kolega Sabolić iznio. Za to sam, da nam bude bolji prosperitet u ovoj našoj Županiji. Mi sigurno u idućoj godini, a niti ubuduće nećemo imati mogućnosti subvencionirati kupnju obiteljskih kuća mladim obiteljima. Mi smo se vrlo rado pridružili jednom programu pripomoći u iznalaženju mogućnosti kupnje nekretnina za ljude deficitarnih zanimanja, prije svega za liječnike. Smatram da je to, po ocjeni mnogih, vrlo korisno i bitno. Ovakav jedan koncept sufinanciranje kupnje kuća, to je sigurno, koliko imam spoznaje o svemu tome, pogotovo našim proračunskim mogućnostima, nećemo moći. Vama u općinama to nitko ne prijeći. Sami ste rekli da to već puno godina činite, a kad su rezultati tako slabi, očito niste niti vi puno na tome uspjeli napraviti. Mi vas bodrimo da to bude bolje idućih godina.

Što se tiče pitanja gospodina Kavgića vezanog uz Bolnicu, moram reći da sva ta pitanja koja ste naveli uputite Bolnici. To imate, po Zakonu o pravu na pristup informacijama, mogućnost i pravo da uputite Bolnici pitanje koliko oni imaju zaposlenih kojih djelatnika. Vaše ocjene su vrlo paušalne. Vi možete tvrditi za jedan podatak da je vaše mišljenje o njemu takvo i takvo, ja tvrdim da je totalno suprotno. Moram vas upozoriti da neki statistički pokazatelji nisu niti usporedivi. Vi ste usporedili neke pokazatelje iz Njemačke, mene zanima da li možda znate kako je na Novom Zelandu. Vjerojatno ne znate i da njemački medicinski sustav funkcionira drugačije nego hrvatski i u velikoj mjeri imaju outsourcing za te poslove nemedicinskog osoblja u zdravstvenim ustanovama, a mi nemamo. To se ne može usporediti. Ono što je problem vama svima, kad ste rekli da nećete podržati ovo Izvješće, što su svi ti pokazatelji dobri, što je poslovanje ove Županije stabilno, uspješno, vama je to problem. Molim vas, onda, da ne podržite ovo Izvješće.

PREDSJEDNIK: Dajem Polugodišnji izvještaj na glasovanje.

Županijska skupština sa 29 glasova „za“, 6 „protiv“ i 1 „suzdržan“ donosi

**Polugodišnji izvještaj o izvršenju Proračuna**

**Koprivničko-križevačke županije za I. polugodište 2018. godine**

Materijal se prilaže zapisniku i čini njegov sastavni dio.

Točka 2.

PREDSJEDNIK: Izvješće o radu župana smo primili. Raspravu su proveli nadležni odbori sazvani za ovu sjednicu i podržali Izvješće.

Obrazloženje daje župan Darko Koren.

DARKO KOREN: Ovo Izvješće je izvješće kompletne Županijske uprave, mojih zamjenika, pročelnika i svih stručnih službi. Naravno da ne može župan sam sve to obaviti, a ni napisati izvješće.

Što se tiče same metodologije pisanja izvješća o radu župana, ako ga tako moramo zvati, nije propisana, to sam već spominjao, vodeći se nekim kritikama da bi izvješće o radu trebalo pisati na ovaj ili onaj način. Nema unificiranog pristupa rješavanju tog problema. Neki župani, kao odgovorne osobe imaju izvješće o radu na 10 stranica, vrlo skraćeno, drugi župani imaju to vrlo opširno. Mi smo se opredijelili za jednu srednju varijantu od 35 stranica koja najkraće govori sve ono što je bilo predmet našeg djelovanja u predmetnom razdoblju. U Izvješću se nalazi prikaz svih naših projekata, mjera i aktivnosti, te su prikazani relevantni podaci pripremljeni od nadležnih upravnih tijela u koja određena aktivnost spada. Vidljivo je da je potrebno sagledati i kontinuitet pojedinih projekata. U ovom razdoblju pokrenuli smo realizaciju novih projekata koje ste, vjerujem, svi skupa pratili. Mogu navesti dva projekta energetske obnove zgrada, nastavili sa značajnijim investicijama u tom sektoru obrazovanja, zdravstva, po programima o kojima smo već nekoliko puta govorili. Bili smo, koliko smo mogli, aktivni u razvoju gospodarstva i turizma i naravno ulaganje u ruralna područja, pokušali smo poticati ravnomjeran razvoj.

Svi ti projekti rađeni su i provođeni s ciljem stvaranja boljih uvjeta za život svih naših stanovnika. Ono što je bitno, a definirano je u Županijskoj razvojnoj strategiji, nastavili smo uspješnu suradnju s predstavnicima jedinica lokalne samouprave. Svjestan sam da uvijek, ta neka suradnja i očekivanja mogu biti veća i bolja, ali mislim da smo tu na dobrom putu. S ravnateljicom PORE pripremao sam tiskovnu konferenciju koju ćemo imati ovih dana, vezano uz neke projekte. Vidljivo je da ne radimo po nikakvim osnovama, pogotovo političkim, razlike kod bilo koje općine. Ako netko ima suprotno mišljenje neka dođe sutra kod mene, riješit ćemo taj problem.

Pažnju smo posebno usmjerili na određene kontakte sa domaćim i stranim dužnosnicima. Možemo istaknuti posjet predsjedatelja predsjedništva Bosne i Hercegovine gospodina Dragana Čovića, direktora PANON Europske integracije za teritorijalnu suradnju, ministra pravosuđa Dražena Bošnjakovića, ministra državne imovine Gorana Marića. Isto tako delegacije naših prijatelja susjednih županija iz Mađarske, Županije Somogy i pojedinih općina. Unaprijedili smo međusobnu suradnju i utjecali pozitivno na zajedničke projekte s kojima smo nastupali prema Vladi i europskim institucijama s našim susjednim županijama, s kojima smo potpisali sporazum o suradnji i održali nekoliko tematskih sastanaka. Isto tako smo putem nadležnih upravnih tijela na raspravu dali cijeli niz općih i pojedinačnih akata. Smatram da sam kao župan zakonito i svrsishodno usmjeravao djelovanje svih naših upravnih tijela, izvršavao sve obveze koje su mi propisane zakonom, smatram uredno i pravovremeno. Sve te aktivnosti, kao što sam rekao, provodio sam zajedno u suradnji sa svojim zamjenicima, našim pročelnicima, ravnateljima ustanova i svima ostalima. Zahvaljujem se na toj suradnji i pomoći koju sam od njih imao. Sve smo to radili u cilju stvaranja jednog kvalitetnog sustava koji služi našim stanovnicima, vjerujemo da ćemo u sljedećem razdoblju pokazati još bolje i brojnije rezultate.

PREDSJEDNIK: Da li se predstavnici Odbora žele javiti?

Predstavnici klubova članova?

MARKO FUCAK: Moram pohvaliti ovaj iscrpan izvještaj o radu župana, jer je napisan opsežno i detaljno. U izvještaju je obuhvaćeno sve od potpora u poljoprivredi, donacija, prekogranične suradnje sa susjednim državama, EU projekti. Što se tiče međunarodne suradnje, ne znam zašto u ovom Izvješću nije obuhvaćen županov službeni put u Rusiju, koji je od iznimne važnosti za našu Županiju. Temeljem međunarodne suradnje naše Županije i Rusije, bitno je da podatak o službenom putu bude u tom izvještaju, jer u javnosti kruže neke neslužbene informacije, pa zbunjuju javnost, od kojih su neke malo čudne prirode, da se tako izrazim. Kruže informacije da je župan bio u Rusiji jer je tamo putovao zajedno s delegacijom iz Podravke, koja je bila prisutna na nekom sastanku vezanom za gospodarstvo, znači na sastanku između hrvatskih i ruskih gospodarstvenika. Drugi izvori tvrde da je župan u Rusiju putovao da bi se osobno sastao sa Vladimirom Putinom, koji je, navodno, zainteresiran za investicije u RCGO Piškornica pa da bi se taj projekt realizirao do kraja. Neki izvori tvrde da je naš župan Darko Koren, dao svoj doprinos i navijanju na tribinama stadiona, sve kako bi se naša hrvatska reprezentacija progurala sve do finala Svjetskog prvenstva. O tome ne postoje nikakvi vjerodostojni dokazi. Sve su to neke neslužbene informacije, pa pitam župana da da svoj iskaz o tome prema javnosti, jer smatram da je taj podatak jako bitan za našu Podravinu i Prigorje. U ovom izvještaju se to mora nalaziti, stoga zahtijevam da se isti nadopuni.

PREDSJEDNIK: Otvaram raspravu za članice i članove.

SINIŠA KAVGIĆ: Htio bih župane da vas pitam nešto što nisam našao u Izvješću, a to je što ste napravili glede nastavka brze ceste, na koliko ste razgovora bili, s kim ste razgovarali i koji su konkretni učinci vaših razgovora?

Drugo, što ste napravili glede saniranja nastale štete zbog nekontroliranog nagomilavanja prevelikih količina smeća na Piškornici?

Na koji ste način išli na Svjetsko prvenstvo u Rusiju? Da li ste išli o svom trošku ili ste imali pokrovitelja? Ako ste imali pokrovitelja, tko je to? Tko vam je pribavio avionsku kartu? Tko vam je pribavio ulaznicu i tko vam je plati boravak u Rusiji? U vrijeme dok ste bili u Rusiji, da li ste bili na bolovanju? Da li ste bili na godišnjem? Da li ste bili na slobodnim danima ili je vaše vrijeme u Rusiji evidentirano kao radno?

STJEPAN PERŠIN: Izražavam jedno zadovoljstvo svih onih s kojima ova Županija, na čelu sa županom, zamjenicima župana, pročelnicima i nama kao članovima, surađuje i koji imaju kontakt s nama. Nemam nikakvu sliku na sebi, možda sam mogao donijeti sliku iz Glogovnice Majke Božje Glogovne. Želim se zahvaliti u ime tih ljudi, jer su mi to i rekli. Znači, naš župan i njegovi zamjenici prisutni su gotovo kod svakog gospodarskog projekta koji se otvara, bilo da su sufinancirali, ili bilo kakve druge pomoći, barem prisutnošću, brigom za svaki sportski klub, kulturni sadržaj. Mislim da svi mi koji smo ovdje svojom prisutnošću na tim događanjima, predstavljamo i prezentiramo našu Županiju i na taj način doprinosimo ugledu Županije. Čujemo puno puta priče da li su županije potrebne, nisu potrebne, ima li ih previše itd. Naša aktivnost dobra je i ovdje, ali mislim da je važnija na terenu, na prostoru gdje mi djelujemo.

Pridružujem se pitanju gospodina Kavgića, čujemo da dolazi ministar, vjerujem da će župan dati odgovor na to pitanje, sve nas veseli brzo doći od Zagreba do Križevaca, još bi nas više veselilo da tako brzo dođemo od Križevaca do Koprivnice i dalje do Gole. Znamo da to nije baš tako jednostavno.

Isto tako pitanje vezano za HŽ i prugu koja treba ići od Vrbovca do Križevaca i dalje?

PREDSJEDNIK: Dajem riječ županu.

DARKO KOREN: Hvala na stručnim pitanjima pojedinaca. Po pitanju ovog performansa kojeg uobičava provoditi gospodin iz Đurđevca, nemam nekog posebnog komentara, osim reći činjenicu da ja tamo nisam bio na službenom putu. To ste nekoliko puta istaknuli, kao što ste istaknuli još određene insinuacije i uvrede koje zahtijevaju jednu posebnu obradu, pa ćemo se s njima pozabaviti, kad preslušamo snimku. Tamo sam bio privatno, nisam bio u službenom posjetu. Osim toga, cijeli vaš nastup i performansa je jedna lakrdija.

Gospodine predsjedniče, smatram da ona nije trebala biti izvedena jer nije bila u kontekstu rasprave po točki dnevnog reda, nego upravo kao jedan performans, uključujući i vizualno što običava gospodin Fucak činiti. Pitam se tko bi vama dao da vodite nešto i upravljate? Vi si zaista umišljanje i pretendirate da budete nekakav političar, a zapravo ste jedan lakrdijaš, sad vi mene možete tužiti za to. Prilično ste, rekao bih vazalno određeni u životu, tako da ne možete puno napraviti i nemam se potrebe više osvrtati na vaše performanse.

Gospodinu Kavgiću ću odgovoriti, ja sam u Rusiji bio privatno, to nema apsolutno veze sa našom Županijom, niti sa bilo kojom kunom proračunskog novca, s bilo čim. Valjda imam pravo na svoj privatan život i nemam potrebe vama to prenositi. Nismo tako dobri prijatelji da bih vam ja pričao sve ono što ja u svom privatnom životu radim. Isto tako vam moram reći da na vaše pitanje vezano na Piškornicu, imate tu mjerodavne ljude koji su na radnim mjestima koja su odgovorna za davanje takvih vrsta odgovora. Ja sam samo član ili predsjednik Skupštine Društva. Ako me pitate što je u djelokrugu ili u mojim ovlastima to ću vam odgovoriti, a ova konkretna pitanja, operativna, stručna, možete postaviti kad dođe točka dnevnog reda rasprava o radu društva Piškornica, tu je gospodin Ružman i novoimenovani direktor društva Piškornica sanacijsko odlagalište, gospodin Blažok.

Što se tiče brze ceste zamjenik Sobota i ja bili smo nedavno kod ministra gospodina Butkovića na radnom sastanku koji je bio zamišljen kao priprema njegovog dolaska u našu Županiju. Čekamo termin koji će nam on dati da pripremimo njegov dolazak, da nam on odgovori na pitanja na koja i vi želite odgovor, a i mi. Neka možda znamo, koja vi ne znate, a koja smo dobili od Hrvatskih cesta, a neka koja ne znamo, dat će nam vjerojatno ministar.

Isto vrijedi i za željeznicu, projekt koji je od bitnog značaja. Mi smo, kad govorimo o onome što mi možemo reći, od Hrvatskih cesta dobili određene odgovore, prije svega naš Zavod za prostorno uređenje. U izmjenama i dopunama Prostornog plana Županije ucrtane su nove varijante trase, obilaska Koprivnice. U procesu je izrada Studije najpovoljnije varijante trase i podravske brze ceste.

Kad govorimo o auto cesti ili brzoj cesti iz čvorišta Križevci do Koprivnice, gradit će se, koliko imamo sada spoznaje, u prvom koraku dionica od Križevaca do Kloštra Vojakovačkog, dužine 7,5 km. Hrvatske ceste su ugovorile pružanje usluga kod projektne dokumentacije, ishođenja lokacijske i građevinske dozvole. Postoje određene dileme da li će se prvo graditi jednotračni ili dvotračni kolnik, to ne mogu odgovoriti dok ne dođe ministar Butković s direktorom Hrvatskih cesta gospodinom Škorićem i glavnim projektantom koji je bio kod nas prije dva mjeseca. Vjerujem da ćemo sva pitanja na koja ne znamo odgovore dobiti od ministra.

SINIŠA KAVGIĆ: Gospodine župane, nisam vam postavio pitanje kao Darku Korenu, nego sam postavio pitanje kao državnom dužnosniku, županu Koprivničko-križevačke županije, koji je dužan odgovoriti, ako javnost traži, na koji način je putovao u Rusiju. Tko mu je kupio kartu. Ako je to bio privatni posjet, u redu. Da li ste to sve platili iz svojeg džepa ili ste imali pokrovitelja? Ako ste imali pokrovitelja, tko je to bio? Sami znate da postoji Zakon o sprječavanju sukoba interesa, članak 11. pročitajte ga što tamo piše. Molim vas kao državnog dužnosnika koji pred javnošću ne bi trebao imati tajne, da nam kažete točne podatke, da završimo s tom pričom, jer nije dobro da po kuloarima drugačije priče kruže.

MARKO FUCAK: Uvaženi župane, postavio sam vam pitanje, kao i kolega Kavgić, kao javnoj osobi, jer sam u nekoliko navrata napomenuo da u javnosti kruže neslužbene informacije. Vi ste odgovorili da nije u pitanju službeni put nego privatni. Ja sam po tom pitanju zadovoljan odgovorom. Što se tiče mog kodeksa odijevanja, smatram, s obzirom da nismo poslije Svjetskog prvenstva imali niti jednu sjednicu, ja sam ovom navijačkom majicom htio odati čast našim vatrenima koji su osvojili 2. mjesto na Svjetskom prvenstvu.

PREDSJEDNIK: Dajem Izvješće o radu župana na glasovanje.

Županijska skupština sa 29 glasova „za“, 6 „protiv“ i 1 „suzdržan“ donosi

**Zaključak o prihvaćanju Izvješća o radu župana Koprivničko-križevačke županije**

**za razdoblje od 1. siječnja do 30. lipnja 2018. godine**

Materijal se prilaže zapisniku i čini njegov sastavni dio.

Točka 3.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za obrazovanje, kulturu, znanost, sport i nacionalne manjine i podržavaju prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Postojećom Odlukom o stipendiranju studenata s područja Županije propisani su uvjeti i kriteriji i postupci za dodjelu stipendija. U provedbi te Odluke primijetili smo da imamo potrebe za izmjene i dopune, da bi se preciznije odredili uvjeti i kriteriji za dodjelu stipendija. Preciziraju se uvjeti, npr. kada neki student preseli na drugi studij. Isto tako se preciziraju uvjeti mirovanja studentskih obveza, podrobnije se opisuje dokumentacija koju je potrebno priložiti. Dodatno se reguliraju situacije kada dva studenta imaju isti broj bodova. Uvodi se sustav vrednovanja postignuća na međunarodnim natjecanjima. Isto tako i kriterij volontiranja. Predlažem da podržite ove izmjene i dopune Odluke.

PREDSJEDNIK: Da li se predstavnici Odbora žele javiti?

Predstavnici klubova članova?

IVAN SABOLIĆ: Naš Klub će podržati ovaj prijedlog, smatramo da je dobro napravljen. Ovim načinom kriterija olakšat će se samo donošenje odluka, da se cijene oni koji imaju neke prednosti, da ne bude dilema kasnije.

Molio bih da se poveća broj stipendija kako bi više studenata ostvarilo pravo na stipendiju.

PREDSJEDNIK: Otvaram raspravu za članice i članove.

Ako se nitko ne javlja dajem prijedlog Odluke na glasovanje.

Županijska skupština jednoglasno sa 35 glasova „za“ (trenutno prisutnih) donosi

**Odluku o izmjenama i dopunama Odluke o stipendiranju studenata**

**s područja Koprivničko-križevačke županije**

Odluka se prilaže zapisniku i čini njegov sastavni dio.

Točka 4.

PREDSJEDNIK: Prijedlog Odluke smo primili. Također smo primili i očitovanje župana na prijedlog. Raspravu je proveo Odbor za statut i poslovnik i nije podržao prijedlog.

Molim predlagatelja gospodina Željka Lackovića da obrazloži prijedlog.

ŽELJKO LACKOVIĆ: Ovom Odlukom traži se od predstavničkog tijela područne samouprave, odnosno Županijske skupštine, da za jedno područje jedinice lokalne samouprave, konkretno Grad Đurđevac prenese svoje ovlasti za izdavanje građevinskih dozvola. Zbog čega je to nama bitno i da li je to neuobičajeno? Mi jednostavno nismo bili zadovoljni, duži niz godina, dinamikom, niti obradom zahtjeva za legalizaciju objekata, ali ni s nizom drugih postupaka rada Ispostave u Đurđevcu, koja nije bila niti kompletirana. Nakon kompletiranja su poslovi krenuli nešto bolje, ali još uvijek veliki broj predmeta legalizacije stoji u Zagrebu i nisu u postupku brzog rješavanja.

Svi istarski gradići su od svoje Istarske županije dobili ovlaštenje da sami provode svoje prostorne planove, jer izdavati građevinsku dozvolu znači primjenjivati Zakon o gradnji na temelju prostornih planova koje donosi jedinica lokalne samouprave. Mi nemamo pretenziju da imamo ured koji bi to radio i za okolne općine koje su u sastavu i nadležnosti ureda Ispostave u Đurđevcu. Ovo se odnosi samo za područje Grada Đurđevca, a za Grad Đurđevac ne bi predstavljalo nikakav dodatni financijski teret, jer kroz samo obavljanje te poslovne aktivnosti se uprihode određeni prihodi. S druge strane Grad Đurđevac ima ispod 6% izvornih prihoda koja troši na plaće, niti s te strane ne postoji zapreka. Držimo da Grad Đurđevac, bez kojeg ne bi bilo ove Županije, koji je bio središte jedne općine, koja se razdijelila u dvije susjedne županije, koji nema niti jednu županijsku ustanovu, zavrjeđuje da svoj razvoj koji je započeo i koji je, sigurno, najintenzivniji u našoj Županiji ima i dijelu izdavanja akata građevinskih dozvola u svojoj nadležnosti. Pozivam sve, nisam posebno lobirao ni kod jednog kluba, da glasuju po svom nahođenju i savjesti i da podrže ovaj zahtjev Grada Đurđevca.

PREDSJEDNIK: Molim župana Darka Korena da se dodatno očituje o prijedlogu.

DARKO KOREN: Retroaktivno da kažem da smo broj stipendija povećali s 20 na 30 stipendija.

Prilikom ulaska u ovu Vijećnicu gospodin Lacković me pitao da li smo se usuglasili oko ovog prijedloga, rekao sam da jesmo, svi smo protiv.

To je možda sukus na neki način promišljanja ovog trenutka o ovom prijedlogu, ovoj inicijativi za koju smo, nas većina u ovoj Županijskoj skupštini, procijenili da zaista ima više negativnih posljedica nego pozitivnih, zapravo ne vidimo nikakav valjani razlog da se tako nešto čini. Problem smo napravili na nekoliko frontova. Moram podsjetiti gospodina Lackovića i sve prisutne da smo mi imali već takav jedan ciklus inicijative, na koje sam se očitovao, gospodinu Lackoviću još dok je bio gradonačelnik Grada Đurđevca u ožujku 2015. godine. Zakonom o prostornom uređenju od 2014. godine propisano je da upravna tijela županija i velikih gradova za stručne upravne poslove prostornog uređenja i gradnje, za izdavanje građevinskih dozvola, nastavljaju s radom kao upravna tijela, odnosno stručna upravna tijela županija i velikih gradova. Mi smo 2008. godine preuzeli te poslove od države, sukladno tada donesenom Zakonu. Preuzeli smo 16 djelatnika. Zakon je tada propisao da te poslove mogu raditi županije koje su u pravilu organizirane na način da je u sjedištu županije organiziran taj upravni odjel i da ima svoje ispostave i veliki gradovi ili gradovi sjedišta županija koji imaju mogućnost preuzimanja tih poslova. To je u cijeloj Hrvatskoj tako. Postoji jedan izuzetak, ne znam posljedica čega, to je u Istarskoj županiji, gdje su gradovi poput Poreča i Rovinja dobili određene suglasnosti takve vrste i preuzeli te poslove, vjerojatno iz razloga što je bio veliki obim posla i veliki broj građevinskih dozvola. Uz dužno poštovanje Đurđevcu i Poreču, velika je razlika u predmetima izdavanja građevinskih i lokacijskih dozvola. Kontaktirali smo ljude u Istarskoj županiji, oni imaju neke informacije da ti gradovi sada pokazuju interes da se to vrati natrag u županijski ured, jer jednostavno nema ni tamo toliko legalizacije ni dovoljnih prihoda, a to ipak predstavlja određeni trošak. Uvažam argumentaciju gospodina Lackovića i ne mogu reći da netko nema novaca za nešto. Međutim, mora se znati da se to financira isključivo iz izvora proračuna čiji taj odjel je.

Mi smo kod te, da kažem, ostavinske rasprave, u dogovoru sa Gradom Koprivnicom dvoje ljudi njima prepustili. U ovoj inicijativi koju je Grad Đurđevac inicirao, nismo ni u jednom trenutku razgovarali o nikakvom pitanju te možebitne razdiobe. Istina, smatram da to nije ni potrebno. Apsolutno se slažem s gospodinom Lackovićem da je tamo u našoj Ispostavi bilo određenih problema. Mogu se složiti s tim da ih ima i danas. Vjerujem, bit će i sutra, bez obzira čiji odjel bio, jer jednostavno to je takav posao. Kad stranka dođe s određenim predmetom i kaže da hoće građevinsku dozvolu, ona ne uvažava činjenicu da sva ta potrebna dokumentacija nije kompletirana. Istina vam je uvijek negdje na sredini. Imali smo nekoliko takvih situacija gdje smo arbitrirali, ja osobno i preko pročelnika, ima tu svega. Drugo je problem komunikacije, tu se isto slažem. Ima problema, gospodin Sobota je razgovarao s općinskim načelnicima s onog područja, problemi su da se rješavaju. Kadrovska struktura nije idealna, nešto smo uspjeli promijeniti, nešto smo popravili, ali ima prostora i za to. Ne vidim razloga zašto bi Grad Đurđevac imao svoj zasebni upravni odjel, jer bi to prouzročilo nepriliku ostalim općinama oko Grada Đurđevca. Tamo mora ostati Ispostava samo za te okolne općine.

Imam podatke o ukupno izdanim građevinskim dozvolama, da lokacijske ne spominjem, jer je to par na razini godine. U Đurđevcu ove godine nije niti jedna lokacijska dozvola izdana, do danas. U 2017. godini, kad govorimo o prostoru oko Koprivnice, Grad Koprivnica ima svoj upravni odjel, a naš obuhvaća ostale općine, izdano je 60 građevinskih dozvola, u Gradu Đurđevcu 31 dozvola, u okolnim općinama 34, u Križevcima 54, u okolnim općinama 35. Kad govorimo o 2018. godini do 14. 9. na koprivničkom području zaprimljena su 62 zahtjeva, u Križevcima 46, a u Đurđevcu 12. Govorimo o 12 građevinskih dozvola u devet i pol mjeseci ove godine. To ispada malo više od jedne dozvole mjesečno. To je uopće pitanje opravdanja Ispostave u Đurđevcu. Legalizacija, to je bio jedan proces, jedan period koji je gotov. Ovo što vi govorite da u Agenciji u Zagrebu ima još tih predmeta, oni su tamo, mi ne možemo utjecati na dinamiku njihovog rješavanja. Ono što je u Koprivnici i našim ispostavama sve je riješeno, možda ima još pet predmeta u Đurđevcu koja još nisu riješena. Uz dužno poštovanje i te inicijative, koja, morate se složiti, prvenstveno ima jednu političku podlogu. Naravno da je to pitanje nekakvog preuzimanja neke funkcije. S druge strane nama to nije prihvatljivo, time se čini nekakvo rastakanje našeg sustava Županijske uprave. Mi smo svi bili suglasni kad smo rješavali pitanje davanja osnivačkih prava nad školom u Đurđevcu, smatrali smo da je to dobro da Grad upravlja školom. Isto tako apsolutno podržavamo i čestitamo na uspjehu dovođenja Ispostave suda u Đurđevac. Ovo je, po meni, jedna inicijativa koja nije potrebna. Ne vidim tu nikakvog smisla, osim da se to počne rastakati. Sutra će možda doći Grad Križevci, koji po pitanju broja predmeta, posla, obuhvata, ima jače argumente.

Uz dužno poštovanje te inicijative koja ima svoj rezon, po meni prije svega politički, smatramo da to u ovom trenutku nema potreba da se čini. Moramo svi skupa dodatne napore uložiti da ovo postojeće bolje funkcionira. Ne kažem da je dobro, da nema potrebe da se to poboljša. Idemo tražiti rješenje da to napravimo. Od četiri osobe koje u Ispostavi u Đurđevcu rade, dvije su žene srednje stručne spreme, jedna ima 40 godina radnog staža, jedna 41 godinu. Za pretpostaviti je da na godinu, možda, idu u mirovinu. Da vidimo na koji način tu Ispostavu kadrovski drugačije riješiti, nemajući potrebe to statusno rješavati. Ja sam za razgovor, za dogovor, za poboljšanje, ali smatram, a prenosim i mišljenje ovih ljudi koji čine većinu, da to u ovom trenutku nema nikakve potrebe.

ŽELJKO LACKOVIĆ: Jasno da je pitanje političko, da je pitanje većine, pitanje politike i jasno je da vi ne trebate Klub koji ja vodim ovdje za donošenje proračuna ili bilo kojih drugih odluka. Mene nije vodio stav kad vam dajem potporu u nastojanju da poboljšate rad Županije i uvjete i stanje u Županiji, u kojoj vi imate većinu ili manjinu nego, jednostavno želim konstruktivno djelovati. Na tom tragu mogu reći sa žaljenjem da ste izvukli sve ono negativno, ono što su se ljudi u Đurđevcu naslušali dugi niz godina, kada su im ukidali sve institucije, s obzirom da niste vi htjeli uzeti te svoje zasluge da se u Đurđevac vrati i ured koji je izdavao građevinske dozvole, to će napraviti netko drugi, jer vi držite većinu. Nije potrebno osnivati novi odjel, nego se to može unutar gradskog odjela izdavati. Broj dozvola koji ste rekli je vjerojatno točan i radio bi ga jedan čovjek koji radi u uredu. To ne bi utjecalo na rad ureda koji bi radio za druge općine. Moram vam reći da ste usporedili Poreč i Đurđevac, ne znam ništa o Poreču, ne mogu o tome govoriti, ali mogu reći da je upravo aktivnošću komunalnih i gradskih tvrtki, inicijativa, napravljeno toliko projekata koji se sada uspješno prijavljuju, otprilike ih je 38 sa 120 milijuna kuna u provedbi, od kojih je veliki dio njih vezan, upravo, za izdavanje raznih dozvola. Tako ću vam reći da je npr. župan Čačić prijavio sve škole, izradio je projekte energetske obnove za projekte javnih zgrada, u vrijednosti 780 milijuna kuna, projekte prema regionalnom razvoju. Gospodin Bajs je napravio projekt pruge do Zagreba i ishodio je u državi gradnju nove zgrade suda, a isto tako i nove bolnice. Kad uspoređujete Đurđevac i Poreč, onda ću vas malo usporediti sa prvim okolnim županijama. Kad sam razgovarao u svojim nastojanjima da osiguram da brza cesta dođe do Koprivnice, onda su mi puno stariji i iskusniji političari rekli, nemaš ti Lackoviću problem s Plenkovićem, sa Škorićem i Butkovićem, nego s onima na terenu koji se boje da ne budeš ti zaslužan da ih dovedeš. Ja vama sve zasluge prepuštam, dočekajte gospodina Butkovića, slušajte planove studije koje treba raditi i dajte nekakvu političku težinu tome što ćete napraviti za razliku kada će vam virovitički župan Andrić pokazati ugovor potpisan s Hrvatskim cestama za projektiranje i otkup zemljišta od Bjelovara do Virovitice, na 52 milijuna kuna. Ne morate podržati ovu Odluku jer imate dovoljnu većinu, vratit će ga netko drugi, isto kao što je vraćen Sud. Đurđevac nema ni jednu županijsku ustanovu, to niste rekli, a jedan je od tri grada unutar Županije. Uspoređujete Grad Križevce sa općinama. Đurđevačka općina je presječena na pola, jer je praktički pola te bivše Općine otišlo u Virovitičko-podravsku županiju. Vi sada smatrate da mi ne trebamo to dobiti. To je politička odluka vaša i onda vi nosite tu političku odluku. Kažem vam da vi nećete ništa riješiti sa gospodinom Butkovićem i gospodinom Škorićem jer župani imaju potpisane ugovore, a ja se za to tek sada borim u Zagrebu.

PREDSJEDNIK: Da li se predstavnici Odbora žele javiti?

Predstavnici klubova članova?

TOMISLAV KUČINA: Kao Klub članova SDP-a i Hrvatskih laburista možemo podržati ovaj prijedlog. Ima nekoliko stvari koje moramo, prije toga, prokomentirati. Ako Županija ide u decentralizaciju svojih ovlasti i davanje ovlasti Gradu Đurđevcu, u ovom slučaju, za izdavanje građevinskih dozvola, onda vas pitam gdje je tu Grad Križevci, kao treći grad u ovoj Županiji. Može za sebe zahtijevati takvu ovlast za izdavanje građevinskih dozvola. Pretpostavljam da time želite svojim građanima olakšati, ubrzati dobivanje građevinskih dozvola, odnosno da im bude bliže obavljati sve te poslove. Pitanje je što sa građanima, odnosno sa mještanima ostalih općina koje gravitiraju Gradu Đurđevcu, oni će i dalje te poslove obavljati u Koprivnici. Znači, olakšali ste jednom malom krugu ljudi, ali idemo pomoći svima i olakšati dobivanje građevinske dozvole.

DARKO KOREN: Ne moram, valjda, tu pred svima vama isticati koliko cijenim gospodina Lackovića, odnosno djelo koje je on napravio kao gradonačelnik, nemam potrebu da ulazim u bilo kakav konflikt sa njime. Smatram da on kao saborski zastupnik, pogotovo zbog svojeg jednog načina na koji politički djeluje, može pomoći svima nama, naravno i nama koji ovu Županiju vodimo i predstavljamo i ostajem kod toga. Smatram da te nekakve naše političke bitke moramo staviti u drugi plan, koliko god je to moguće, ego maksimalno potisnuti, svako od nas. Ja ću se potruditi svoj, koliko je god moguće više i da zajedno radimo na bitnim pitanjima za ovu županiju, a to su ovi veliki infrastrukturni projekti koje predvodi ta brza prometnica od Križevaca do Koprivnice. Gospodina Lackovića, tu javno, molim da bude naša potpora u tome. Nemam problema to izreći, vjerujem da nema ni moj zamjenik, ni itko od mojih suradnika, javno kažem da vas molim da nam pomognete u tome. Te sve priče da netko ima ovo ili ono, gospodin Čačić je prvak svijeta u svemu, to svi dobro znamo, on može kandidirati milijarde, ali treba i vlastita komponenta za sufinanciranje svega toga, a on to ima, možda 20% više nego mi, tako da o tom-potom. Uvijek možemo raspravljati da smo mi u nekakvom lošijoj situaciji od primjerice Virovitičke županije, ali me čudi kako svi ti statistički pokazatelji govore drugačije. Ne želim se uspoređivati, niti govoriti loše o bilo kome od svojih kolega i o našim prijateljskim županijama, nije to potrebno. Ovdje razgovaramo o ovoj temi. Kad smo govorili o decentralizaciji, prvenstveno smo razgovarali o jednoj drugoj temi, gospodine Lackoviću, sada ju neću spominjati i tu smo zastali u tim razgovorima i sada smo se naglo bacili na ovo gdje, defakto, jedan dio našeg sustava mi moramo rascijepati. Kad sam rekao da uvažavam sve to što ste do sada napravili u svojem mandatu kao gradonačelnik, to je valjda potkrijepljeno činjenicama svih tih investicija koje ste tamo napravili, posebice u prometnom dijelu. Sve to što ste vi tamo napravili je prošlo proceduru izdavanja građevinskih dozvola koje je izdala upravo naša Ispostava u Đurđevcu. Znači, nije to baš prepreka u investicijama u Đurđevcu. Ako je to najveća prepreka predlažem da to netko stvarno konstatira i da netko drugačije o tome raspravlja. Mislim da u ovom trenutku, to zaista nije tako, bez potrebe da sada ulazimo u konfrontacije. Mislim da možemo ovu raspravu završiti na ovaj način kako sam rekao da smatram, u ime svih ovih ljudi ovdje, da za to sada, trenutno, nema potrebe, ali sam za to da sutra ujutro sjednemo i razgovaramo i o tome, i o nekim drugim važnim pitanjima za ovu Županiju, kojima vi možete dati značajnu podršku.

ŽELJKO LACKOVIĆ: Župane, apsolutno nije u pitanju podrška, s moje strane, bilo kojem projektu Županije, da li on dolazio s vaše strane, strane HDZ-a ili koga drugoga. To vi jako dobro znate. To nije uvjet, niti preduvjet da li će Đurđevac dobiti ured ili ne. U osobnom životu, ali u politici vas mora nositi empatija. Ako ste kao jedna lokalna samouprava ipak trpjeli udarce ili gubitke, gubili ste institucije, gubili ste administrativne poslove koji vas čine nekakvim središtem, onda je s vaše strane bila jedna, mala, gesta da to napravite, jer to ne bi bio presedan u Republici Hrvatskoj, nego bi to bila jedna krasna gesta tim naporima koje mi radimo. Vi smatrate politički da ne treba, uopće, nisu bitne ni financije, niti ovo što kaže kolega, jer sve se to izdaje i dalje u Đurđevcu i ne bi se izgubilo, svi ljudi bi ostali tamo raditi, možda bi bili popunjeniji, jer Grad ne bi uzeo ni jednog čovjeka, ako ne bi trebao. Ja sam predsjednik Gradskog vijeća, tijela koje je ovlašteni predlagatelj ovoga i onda u tom svojstvu i nastupam. Što se tiče projekata koji su bitni, tu morate biti oprezni i koristiti sve saborske zastupnike, tu trebate, ne sjesti sa mnom, nego s gospodinom Jakšićem, tu morate znate da ova Županija ima sjedište u Koprivnici, da je u prednajavi jedan projekt, jedan natječaj gdje će biti preko pola milijarde kuna za gradnju osnovnih škola, da ovdje u Koprivnici svi govore o problemu gradnje Podolica, a da ta škola nema uopće građevinsku dozvolu koju bi mogla sada na brzinu ishoditi i prijaviti na projekt. Ključ je u informiranosti, povezanosti i zajedničkom djelovanju. Nemam u politici ego, ali pamtim, kada nešto ne dobijem od prvi puta, ja ću ići sedmi put, ali u konačnici uvijek dobijem i dok će me ta karta pratiti ja ću biti u politici.

PREDSJEDNIK: Zaključujem raspravu i dajem prijedlog Odluke na glasovanje.

Županijska skupština sa 10 glasova „za“, 25 „protiv“ i 1 „suzdržan“ nije prihvatila prijedlog

**Odluke o povjeravanju poslova izdavanja građevinskih i lokacijskih dozvola, drugih akata vezanih uz gradnju te provedbu dokumenata prostornog uređenja iz nadležnosti Koprivničko-križevačke županije u nadležnost Grada Đurđevca**

Točka 5.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Obrazloženje daje pročelnica Marina Horvat.

MARINA HORVAT: Županijska skupština donijela je 2015. godine Županijski program za mlade. Možemo reći da smo jedna od rijetkih županija koja ima takav program. Program se odnosi na razdoblje 2015. do 2018. godine. S obzirom da uskoro istječe 2018. godina, naš Županijski savjet je aplicirao prema nadležnom ministarstvu jedan projekt kojim bi mogli isfinancirati donošenje novog programa, predlažemo da u jednom prijelaznom razdoblju produžimo ovaj Županijski program na 2019. godinu, do donošenja novog programa.

PREDSJEDNIK: Da li se predstavnici Odbora žele javiti?

Predstavnici klubova članova? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština jednoglasno sa 31 glasom „za“ (trenutno prisutnih) donosi

**Odluku o produženju Županijskog programa za mlade**

**Koprivničko-križevačke županije od 2015. do 2018. godine**

Odluka se prilaže zapisniku i čini njegov sastavni dio.

Točka 6.

PREDSJEDNIK: Izmjene Kodeksa smo primili. Raspravu je proveo Odbor za statut i poslovnik i podržao prijedlog.

Obrazloženje daje pročelnica Marina Horvat.

MARINA HORVAT: Kodeks savjetovanje je jedan od akata koje imamo od 2015. godine. S obzirom na neke novije sudske prakse Visokog upravnog suda, ali i na sam Zakon o pravu na pristup informacijama predlaže se izmjena Kodeksa na način da se decidirano navede da postupci savjetovanja traju najmanje 30 dana.

PREDSJEDNIK: Da li se predstavnici Odbora žele javiti? Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 32 glasa „za“ donosi

**Izmjene Kodeksa savjetovanja sa zainteresiranom javnošću u postupcima**

**donošenja i provedbe općih i drugih akata Koprivničko-križevačke županije**

Materijal se prilaže zapisniku i čini njegov sastavni dio.

Točka 7.

PREDSJEDNIK: Izvješća smo primili. Raspravu su proveli Odbor za komunalne djelatnosti i Odbor za gospodarski razvoj.

Obrazloženje daje pod točkom a) Mladen Ružman, direktor Piškornice d.o.o., dok će obrazloženje pod točkom b) dati Zoran Kopić, član Uprave PZC-a.

MLADEN RUŽMAN: Sva izvješća su prošla organe društva i dobila pozitivna mišljenja. Jednako tako su dobila i pozitivno mišljenje ERSN Croatia neovisnog revizora. Nemam dovoljno umijeća da prepoznam da li je u ovom Izvješću odgovoreno na sva pitanja, pa ću kratko sažeti kroz zaključke koje ste u materijalima dobili. Društva su pozitivno poslovala. Projektna tvrtka ili vodeće društvo Piškornica d.o.o. nastavlja dalje sa izmjenom projektne dokumentacije kojom je u jednom segmentu jasno dano do znanja da bismo došli do tehnologije o čemu smo na tematskoj sjednici razgovarali, koja će biti u cijelosti financirana sredstvima Europske unije. Povezana društva od ta dva povezana društva, Piškornica sanacija nije imala poslovne aktivnosti, nije imala poslovanje, dok Piškornica sanacijsko odlagalište kao društvo sa najvećim brojem zaposlenih je u 2017. godini iskazalo znatno manju dobit nego što je to bilo u 2016. Za to postoji nekoliko razloga, uglavnom, ako će biti pitanja možemo ići detaljnije, možemo svesti na povećanje materijalnih troškova, troškova osoblja u 2017. Znate da je preuzimanjem tvrtke Prizma u 2016. godini, su bile isplaćene dvije plaće za novozaposlene, u 2017. je to bila cijela godina, pa su ti troškovi zaposlenih porasli. Porastao je iznos troška amortizacije, o čemu se ERSN Croatia kao neovisni revizor u našim izvješćima izjasnio i prihvatio da je bilo potrebno preispitati vrijednost imovine, a radi se konkretno o samoj odlagališnoj plohi i vijek trajanja te imovine koja je svega pet godina do otvaranja Regionalnog centra za gospodarenje otpadom staviti u kontekst sasvim druge amortizacijske stope nego što je do sada bilo. Ona je bila pet, mi smo ju dogovoru s revizijom, koja je to potvrdila, stavili na 13,6%, tako da ju amortiziramo do kraja 2023. godine, do trenutka kada će Regionalni centar početi sa svojim radom. Ta razlika je značajna preko tri milijuna kuna i to je u bitnome utjecalo na povećane rashode u 2017., naravno samim time i na smanjenu dobit koja iznosi cca. 760.000,00 kuna. U pogledu statusnih promjena smo izvršili sve ono što je bilo i na ovoj Skupštini traženo, a tako se izjasnila interna revizija, uspostavili smo organe društva u svim društvima. Piškornica sanacijsko odlagalište ima sasvim novi Nadzorni odbor, imamo novog direktora gospodina Marijana Blažoka, tako da sam ja razriješen te dužnosti koju sam obnašao od 11. mjeseca.

PREDSJEDNIK: Da li se predstavnici Odbora žele javiti?

Predstavnici klubova članova?

SINIŠA KAVGIĆ: Sa zanimanjem sam čitao izvješće Piškornice. Saznao sam kako od 2009. godine teku pripreme za izgradnju centra, a danas imamo samo prazne riječi i obećanja. U stvari imamo nešto, imamo niz afera u koje što izravno, što neizravno uključen sam vrh Županije sa predsjednikom Skupštine i predsjednikom Nadzornog odbora. Gle, za čudo u ovom Izvješću ni riječi o aferama koje su se dogodile 2017. godine, a znamo da je to bila jedna turbulentna godina za Piškornicu, da se tada puno toga saznalo o direktoru i predsjedniku uprave, tu imamo samo jednu rečenicu da nije dobio razrješnicu. To njemu baš nije predstavljalo veliki problem da nađe neki drugi posao, kao i neimanje validne dozvole inženjera prometa. Mene bi zanimalo da li je on namirio troškove sudskih sporova koje je pokrenuo bez pismene suglasnosti Skupštine društva, te da li ga je Skupština društva prijavila zbog zlouporabe službenog položaja ili ovlasti? Zanimalo bi me kako to da je u skoro isti opseg poslovanja Piškornice sanacijsko odlagalište u odnosu na 2016. godinu, sada je dobit tvrtke 700.000,00 kuna, a godinu dana prije bila je 10 milijuna kuna. Da li se što radi na poduzimanju mjera s kojima bi smetlište što manje utjecalo na okoliš? Ako nisu poduzimane sve građevinskim projektom predviđene mjere, jeste li prijavili bivšeg direktor zbog kaznenog djela onečišćenje okoliša, a moramo priznati da je planom od 2.500 m3 smeća samo u jednom požaru znatno onečistio okoliš? Isto tako pratio sam press konferencije nove uprave Društva. Zanima me kada će biti poduzete mjere koje su najavljivane, zanimaju me konkretni rokovi? Pročitao sam nalaze onečišćenja procjednih uvoda i znam da one ne zadovoljavaju uvjete Pravilnika o otpadnim vodama. Zanima me kada će uskladiti vrijednosti s Pravilnikom? Možete reći da te vode trenutno ne ugrožavaju podzemne vode i potok Gliboki. No, pitam vas, u slučaju nekog incidenta, npr. požara gdje je potrebno za gašenje velika količina vode ili ne daj Bože nevremena sa velikim oborinama ili potresa čak, da li te vode, koje su sada kontaminirane, mogu ući u podzemne vode i onečistiti prirodnu vodu? Mislim da smo svi mi žitelji ovog dijela Podravine bili previše tolerantni na spoj privatne gramzivosti i javne štete te smatram da je vaš zadatak ovo smetlište ponovno dovesti u red usklađenog odlagališta, pri tom cijena ne smije biti glavni faktor, nego svi moramo voditi brigu za okoliš i zdravlje naših sugrađana. Uz sve neosporne odgovornosti predsjednika Skupštine, ali i predsjednika Nadzornog odbora te bi nakon podnošenja ovakvog Izvješća jedini moralni potez trebala biti ostavka jednog i drugog na tu dužnost.

Još jedno važno pitanje. Kamo ćemo mi Podravci za četiri godine sa smećem? Hoćemo li ga voziti na Marinšćinu? Što se samog projekta RCGO Piškornica tiče, smatram da je on megalomanski, šteta i nepotreban, te treba doći do ozbiljne redefinicije cijelog koncepta iz linearne i kružne ekonomije, pri čemu Piškornica može imati određenu ulogu, ali ne na takav način i u tolikom obimu kao sada. Stoga prije svega tražim da se provede javna rasprava oko samog koncepta, te da Županija uzme aktivniju ulogu u zagovaranju kružne ekonomije, izgradnje reciklažnih dvorišta i sortirnica te burze reciklata i bržeg provođenja odvojenog prikupljanja otpada po jedinicama lokalne samouprave naše Županije.

ŽELJKO LACKOVIĆ: Gospodine Ružman zahvaljujem na vašem dolasku i mogu pohvaliti vaše izvješće, s obzirom da vidimo promjenu u odnosu na dosadašnji način rada. Smatramo da prethodni rad nije bio transparentan, isto tako razumijem zbog čega ne možete ići u detaljnije u nekim stvarima koje bi opravdano interesirale javnost, a vezane su na potencijalno nezakonite radnje prethodnika.

Ono što vam želim poručiti da ćete vjerojatno imati težak put u ostvarenju i vođenju ovoga projekta. Mi iz Kluba nezavisnih članova smatramo da po pitanju projekta RCGO Piškornica trebaju odlučiti svi građani Koprivničko-križevačke županije na referendumu. Mi smo do sada sakupili 13 potpisa, fali nam samo još jedan potpis kojeg nam mogu dati kolege iz SDP-a, koji su sada oporba i koji će biti dovoljan da se na sjednici Skupština na dnevnom redu nađe donošenje odluke o raspisivanju referenduma. Smatramo da je Piškornica toliko prežvakana tema, ali je isto tako mogla biti i Lukovec, gdje je nalazište tople termalne vode, da smo tamo mogli imati terme. Ne znam zašto je baš kod nas, koji su to bili interesi, koji su doveli regionalni centar, četiri županije u našu? Isto je to tako moglo biti u Sv. Martinu na Muri, Tuheljskim toplicama, u Stubičkim toplicama. Dakle, našli oni bedake i uvalili nam regionalni centar i stavili ga na najveći bazen najkvalitetnije pitke vode u Europi. Vaša pozicija je da vodite i držite pod kontrolom ovo ogromno brdo koje nema nikakve veze sa regionalnim centrom i gospodarenjem otpada i tu vam dajemo potpunu podršku, a kolege iz SDP-a pozivam da stave 14. potpis i da prisilimo predsjednika Skupštine da na sljedeću sjednicu u roku 30 dana stavi raspravu o donošenju odluke o raspisivanju referenduma da li je u interesu građana Koprivničko-križevačke županije, da u našoj Županiji na najvećem bazenu najkvalitetnije pitke vode imamo regionalni centar. Vjerojatno postoje povoljnije lokacije, jedino ako me netko ne uvjeri da postoje zaista nekakvi razlozi gdje smo mi to profitirali, da smo imali tu čast da nama pripadne ovaj centar.

MARKO FUCAK: Kao što kaže kolega Lacković već iscrpljena tema, ali moramo paziti na stanovnike cijele Županije, godinama se ništa nije investiralo u sanaciju tog brda smeća, sada bi se još, navodno, moglo i povećati jer Piškornica sanacijsko odlagalište bi možda mogla osnovati još neku dodatnu tvrtku kćer. Piškornica d.o.o. kao majka osnivač je opet neka fiktivna tvrtka kao neki temelj da bi se dodatne tvrtke mogle osnivati kao tvrtke kćeri preko kojih bi se opet gomilao otpad. Sve je to zabrinjavajuće, ali valjda je svima jasno, ne znam da li je tu nekome stalo do zaštite okoliša, zaštite podzemnih voda, zraka i tla, flore i faune područja oko Koprivničkog Ivanca i šire, na kraju i zdravlja ljudi. Smetlarski lobi je prejak i svako bi očito htio ušićariti svoj dio kolača. Agonija će se očito produžiti sve dok Europska unija ne naplati penale i naredi da se ta kompletna Piškornica sanira i dovede u zadovoljavajuće stanje. Mi smo Hrvati specifični, jer nama, očito, treba doći stranac da nam nešto naredi, a to opet ide preko džepova poreznih obveznika. Bojim se da je već sada prekasno za to, jer će zbog toga ispaštati naša djeca. Ne okrivljujem novo vodstvo Piškornice d.o.o. i Piškornice sanacijsko odlagalište, vi ste preuzeli taj teret na sebe i sada morate trpjeti neke medijske napise i osudu građana i stanovnika Koprivničkog Ivanca.

Pitanje, usporedba prihoda i rashoda, tj. dobiti Piškornice d.o.o. za prvih šest mjeseci u 2017. i prvih šest mjeseci u 2018. godini?

PREDSJEDNIK: Molim direktora da pokuša odgovoriti na postavljena pitanja.

MLADEN RUŽMAN: Možda sam ja osobno, a i kolege koji su ovdje kao i suradnici koji nisu ovdje, smo možda najveći ekolozi, kako god to zvučalo za javnost, a i vas, neprihvatljivo. Svaki dan radimo ono što je okolišna dozvola propisala. Imali smo šest ili sedam udruženih inspekcijskih nadzora u periodu od osam mjeseci koliko smo ovdje. Svaki mjesec stižu neke nove anonimne prijave. Svaki puta primimo inspekcije sa područja ove Županije, iz područja Zagreba, iz Ministarstva zaštite okoliša i ni jedan njihov nalaz nije pokazao da smo mi izvan granica vrijednosti koje su štetne po okoliš. Kataklizma ili nešto što se može dogoditi u potresu od 10-12 po Richteru, je situaciju koju ne mogu predvidjeti što će se dogoditi. Procjedne vode smo mi zaprimili, one jesu najveća opasnost, ako godinama neku vodu recirkulirate kroz cijelo odlagalište ona se vraća u lagune i bazene koji su betonirani i mogu podnijeti vrlo visoki udar potresa, a da ne dođe pucanja i propuštanja te vode u podzemne vode. Naravno da ta voda nikad ne može biti dobra, sve dok ju negdje ne preobradite, od ovlaštenih tvrtki koje to rade. Ove godine smo uspjeli gotovo za 2/3 smanjiti količinu procjednih voda, upravo recirkulacijom i činjenicom da je bilo sušno razdoblje, da je bilo pogodno vrijeme za isparavanje te vode. Ne mogu ulaziti u neke odluke koje su izvan konteksta onog što je Zakon o trgovačkim društvima dodijelio upravi. Ako osnivači ili vlasnici bilo koje tvrtke pa i Piškornica donesu odluku i daju nalog upravi da rade nešto sasvim drugo nego ovo što sada radimo, mi kao uprava smo to dužni ispoštivati. Nadzorni odbor će u tom kontekstu pratiti da li mi naš plan poslovanja ili očekivanja vlasnika provodimo, na koji način. Ovo izvješće se držalo nekog standarda, nismo išli u širinu, dubinu, pobrojao sam tri, četiri stavke zašto je rezultat manji. Gospodin Lacković je rekao da nisam ulazio u detalje jer je podsjetio sve vas da su neka od pitanja, pitanja koja su još uvijek u nekoj fazi policijskih izrada ili istražnih radnji i ne bi kao osoba koja sam zajedno s kolegama potpisao izjavu o tajnosti tih postupaka, mogao ništa više o tome reći ovdje.

Gospodin Kavgić je rekao kamo s otpadom? Htio bih reći samo jednu objekciju iz ovih osam mjeseci mojeg boravka ovdje. Imam osjećaj da na području moje Podravine i mog Prigorja su ljudi koji su odgovorni za izgradnju sustava gospodarenja otpadom, a to su prije svega jedinice lokalne samouprave možda u Piškornici našle zgodnu prigodu da stvore dojam kako će Piškornica riješiti sve ili ništa. To nije točno. Svi vi dolazite iz jedinica lokalne samouprave, bilo bi zgodno vidjeti što se događa na području tih jedinica lokalne samouprave u izgradnji sustava. Piškornica nije protiv njih, Piškornica je samo jedan logičan nastavak da ostatni otpad koji ne bude obrađen u primarnoj i sekundarnoj selekciji prihvati. Ako se na bilo koji drugi način donese odluka da se promijeni plan gospodarenja otpadom u Republici Hrvatskoj gdje je Piškornica dobila svoje mjesto, ako ova Županijska skupština ili osnivači u Skupštini društva donesu neku drugu odluku, mi kao uprava ćemo ju ispoštivati, jer nemamo druge, ali ostaje pitanje što tada.

Izaći ću malo izvan okvira člana uprave i reći, volio bih čuti da svi oni koji kažu Piškornicu treba ugasiti, stave na stol barem tri lista papira na kojem će pisati što je alternativa. Tada smo mi odgovorni prema našim građanima, ovako to meni zvuči malo neozbiljno. Kao što znate u ovoj godini nije bilo incidenta, nije bilo požara. To je najviše što mi možemo u ovom trenutku napraviti, sve druge strateške odluke u rukama Vlade Republike Hrvatske kroz plan gospodarenja otpadom i županijskih skupština i županija osnivača ovog društva.

Nešto više oko monitoringa može vam reći kolega Blažok.

SINIŠA KAVGIĆ: Žao mi je gospodine Ružman, što me niste pomno slušali, kao što sam ja vas. Kao alternativa Piškornice rekao sam kružna ekonomija, rekao sam sortirnica, rekao sam reciklažno dvorište. Rekao sam da Piškornica može postojati u određenom segmentu, ali ne na ovakav način kako se sada provodi taj projekt. Alternativa je zelena ekonomija. Kad imate smetlište, alternativa je zelena ekonomija.

PREDSJEDNIK: Zaključujem raspravu po točki a) i dajem Izvješće Piškornice na glasovanje.

Županijska skupština sa 27 glasova „za“ i 7 „protiv“ donosi

1. **Zaključak o prihvaćanju Izvješća o poslovanju trgovačkog društva „Piškornica“ d.o.o., u kojem Koprivničko-križevačka županija ima dionice ili poslovne udjele, za 2017. godinu**

PREDSJEDNIK: Pod b) Imamo Izvješće PZC Varaždin, pa molim člana Uprave PZC-a gospodina Zorana Kopića da nas informira o radu društva.

ZORAN KOPIĆ: U ovom Izvješću je sadržano sve ono što je bitno za poslovanje PZC-a i mislim da nema potrebe bilo što više objašnjavati.

PREDSJEDNIK: Da li se predstavnici Odbora žele javiti?

Predstavnici klubova članova? Otvaram raspravu.

Ako se nitko ne javlja dajem Izvješće PZC-a na glasovanje.

Županijska skupština, jednoglasno, sa 33 glasa „za“ donosi

1. **Zaključak o prihvaćanju Izvješća o poslovanju trgovačkog društva PZC Varaždin u kojem Koprivničko-križevačka županija ima dionice ili poslovne udjele, za 2017. godinu**

Materijali se prilažu zapisniku i čine njegov sastavni dio.

Točka 8.

PREDSJEDNIK: Izvješće smo primili. Raspravu je proveo Odbor za poljoprivredu, šumarstvo i vodoprivredu i podržao prijedlog Zaključka.

Obrazloženje daje zamjenik župana Darko Sobota.

DARKO SOBOTA: Podaci navedeni u ovom Izvješću izvorni su podaci Agencije za plaćanje u poljoprivredi Hrvatske poljoprivredne agencije i podaci naše Županije. Istaknut ću nekoliko najznačajnijih podataka. Na području naše Županije najzastupljenija kultura u biljnoj proizvodnji je svakako kukuruz, slijedi pšenica, donedavno je to bio i ječam. Iz materijala ste mogli pročitati da je na tom mjestu sada uljana repica, pa potom ječam i travnate površine, odnosno livade. U voćarstvu standardno jabuke su najzastupljenije, ali veliki pomak je učinjen u orašastom voću, što se vidi iz poticaja i subvencija u našoj Županiji, radi se o orahu i lijeski. Kad govorim o voćarstvu dozvolite da vas pozovem na tradicionalne dane voća koji će se održati 28. i 29. rujna u Gradu Đurđevcu, gdje će biti održano i predavanje upravo o orahu i lijesci. Trend povećanja ima i povrćarstvo, vjerujemo da će kroz određenu tržišnu ekonomiju, prvenstveno mislim na našu Podravku povrćarstvo zauzimati sve veći prostor u poljoprivrednoj proizvodnji.

Kad govorimo o stočarskoj proizvodnji, pad broja mliječnih krava i proizvođača mlijeka je već strateški problem stočarske proizvodnje. Osim smanjenja tih količina proizvodnje mlijeka, osjeća se veliki nedostatak teladi za tov, dok sam tov junadi i tov svinja je nešto manji, ali nije toliko dramatičan koliko se to osjeti upravo na proizvodnji mlijeka.

U zakonskoj regulativi treba napomenuti da je novi Zakon o poljoprivrednom zemljištu, gdje ću istaknuti da su program raspolaganja tim poljoprivrednim zemljištem dužne izraditi jedinice lokalne samouprave. U našoj Županiji mišljenje na izrađeni program dobilo ih je sedam, koji su proslijeđeni na izdavanje suglasnosti u Ministarstvo poljoprivrede, dok je 11 njih pristupilo naputku za izradu i donošenju programa, dok 10 jedinica lokalne samouprave kod našeg Upravnog odjela za gospodarstvo i komunalne djelatnosti, u suradnji s nama, zatražilo je određenu pomoć i radi se na toj izradi.

Elementarne nepogode u 2017. godini zbog tuče i suše, župan je proglasio u 22 općine. Poljoprivredni proizvođači naše Županije prijavili su štete na poljoprivrednim kulturama u iznosu od cca 100 milijuna kuna.

Što se tiče okrupnjavanja poljoprivrednog zemljišta koje je subvencionirano iz našeg proračuna usporedba 2016./2017. vidljivo je značajno povećanje, gdje je Županija sudjelovala u 2017. sa 532.000,00 kuna, s tim da je trend i ove godine i interes je poprilično velik.

Kad govorimo o tržištu, spomenut ću da najviše u tom dijelu očekujemo od Podravke i vjerujem da će izvješće za ovu godinu na godinu biti daleko bolje, upravo što se tiče voćarskih i povrtlarskih kultura.

PREDSJEDNIK: Da li se predstavnici Odbora žele javiti?

Predstavnici klubova članova?

MARIJA VUKOBRATOVIĆ: Moram reći da Klub SDP-a i Hrvatskih laburista ovo Izvješće neće podržati. Uz sve napore i sve potrebe koje su ovdje dobro napisane i iznijete, stanje u poljoprivredi i ruralnom prostoru je još gore, može se reći katastrofalno. Sve mjere koje su poduzete, svi napori koji su činjeni nisu urodili, nažalost, plodom. Mi ga nećemo podržati i stoga, što smo cijelo ovo vrijeme, koliko smo tu, davali amandmane na proračun, govorili o problemu sela i poljoprivrede, davali svoje prijedloge koje ste vi, uglavnom, jednoglasno odbijali. Moram reći da je ovo Izvješće ipak nešto bolje od prijašnjeg. Prijašnjih godina bila sam u Odboru za poljoprivredu kao vanjski suradnik pa sam imala prilike ta izvješća vidjeti, dodani su podaci Agencije za plaćanje kojih prijašnjih godina nismo imali. Čak su rečenicom ili dvije neke tablice i grafikoni objašnjeni, međutim, ono što ovom Izvješću nedostaje, a to je jedan od razloga zašto ga nećemo prihvatiti, to izvješće nema analize, to izvješće nema prijedloga rješenja problema, to izvješće naprosto ne daje uvid u ono što bismo trebali i mogli, kao Županija, napraviti da bi danas, odnosno sutra bilo bolje. Po mojem mišljenju, s obzirom da se stalno deklariramo kao poljoprivredna Županija, trebali bismo imati i izdvojeni upravni odjel za poljoprivredu. Svaka županija kojoj je jedna od glavnih djelatnosti poljoprivreda ga ima. Na primjer to ima Bjelovarsko-bilogorska županija, Zagrebačka županija, Sisačko-moslavačka županija. Uspoređujem nas sa županijama koje su po djelatnostima i teritorijalno vrlo bliske nama. Kao što sve dalmatinske županije imaju upravne odjele za turizam, što je logično jer im je to glavna djelatnost. Tako smatram da bi ova Županijska uprava trebala imati odjel za poljoprivredu. Znam da ćete reći da je to gomilanje administracije, da je to novi trošak, ali ti ljudi tamo postoje, ti ljudi tamo već rade. Ja mahom te ljude poznam, oni su po meni odlični ljudi, dobri stručnjaci, međutim, mislim da ne daju maksimum od sebe. Zašto? Zato što možda nisu stimulirani ili možda zato što nemaju podršku. Mislim da bi otvaranje jednog ovakvog odjela njima bilo stimulativno i možda bi se više potrudili.

Želim još dvije, tri stvari naglasiti. Ono što u ovom izvještaju o konkurentnoj poljoprivredi, osim što naslov baš ne odgovara tekstu, iz teksta se ne može pogoditi naslov i obrnuto. Razočarani ste kad čitate tekst, očekujete odgovore na pitanja i prijedloge koji se daju u naslovu, a to u tekstu ne dobijete. Uz to, to je moja profesionalna deformacija, što je izvješće napisano kao da ga više nitko nikada nije pročitao, imate copy-paste i dokument iz nečeg drugog, pa imate drugi font, imate drugo pismo, nije ujednačeno, nije ispravljeno, imate različite uvlake, ali to je nešto na što bi netko trebao obratiti pozornost i to ovoj Skupštini podastrijeti kao jedan kompletan dokument, a ne ovako ofrlje, lijevom nogom napravljen, to zapravo djeluje pomalo uvredljivo, za članove ove Skupštine.

Na što sam još željela upozoriti. U zaključku tog izvješća se govori o voćarstvu koje je mahom u problemima jer ima neorganizirano tržište i jer mu fale hladnjače. Ponovno se vraćamo na jedan od razloga zašto ovo Izvješće nećemo podržati. Mi smo, ne tako davno, predlagali da se u našoj Županiji napravi jedan distributivni centar, da se napravi otkupni centar. Vi ste taj naš prijedlog odbili. Tada nam je župan rekao da se na tome već odavno radi, da mi nismo upoznati, da nemamo sve informacije. Sada ponovno pitam župana, prošlo je možda već i pola godine od tada, što je sa tim distributivnim otkupnim centrom, u kojoj je to fazi? Jedna takva institucija bi itekako pomogla našim voćarima.

Nadalje, spominje se uzgoj povrća kao dohodovne kulture i govori se o tome kako bi trebalo inzistirati na proizvodnji povrća, međutim, povrćari imaju svojih problema, a to je nedostatak skladišta i ponovno jedan distributivni skladišni otkupni centar i problem navodnjavanja. Nema kolegice Robertine, pred dvije ili tri županijske skupštine ona je predložila, ja sam ju podržala da nam date izvješće o tome što se po pitanju navodnjavanja radi u našoj Županiji. Ja ponovno molim nadležne da nam kažu i da pripreme za neku od idućih sjednica pitanje navodnjavanja, jer je to jedan od osnovnih problema naše povrtlarske proizvodnje, proizvodnje povrća, proizvodnje cvijeća, proizvodnje ukrasnog bilja, a sve više i druge proizvodnje, nema bez navodnjavanja.

Sad ponovno da vam dam jedan prijedlog koji sam već nekoliko puta, do sada, dala, naš župan je poznat kao svjetski čovjek, putnik, koji voli putovati, a i predsjednik Skupštine voli putovati, vidim svugdje ga ima, slika se, to mu je i dužnost. Predlažem da odete, kroz zimski period, na more, da odete u hotele, da vidite što i gdje bi se proizvodi naših proizvođača, Podravaca i Prigoraca mogli i kako plasirati. Nadalje, predlažem da vidite kako funkcioniraju u drugim državama kratki lanci opskrbe, dakle plasiranje naših domaćih proizvoda u bolnice, vrtiće, u škole, to je nešto što može biti pomoć našim poljoprivrednim proizvođačima.

Ponovno govorim, a već sam spomenula, Zagorci imaju dane ili tjedan zagorske kuhinje u Zagrebu na Jelačić placu, zašto nešto slično ne bismo mogli i mi, imamo, hvala Bogu, što ponuditi? Možda je nešto od toga već napravljeno. Ako je tako, ja sam jako zadovoljna, ali nekako se bojim da baš i niste, jer da ste to napravili, onda bi to, vjerojatno, u ovom Izvješću tako stajalo.

Nadam se da sam vam objasnila zašto nećemo podržati ovo Izvješće.

PREDSJEDNIK: Otvaram raspravu.

SINIŠA KAVGIĆ: Impresioniram sam brojkom od 246,5 milijuna kuna koje naši poljoprivrednici dobivaju kao subvenciju za svoj mukotrpan rad u poljoprivredi. Mislim da bez te subvencije, danas, možda ne bi ni imali poljoprivredu, jer bi svu našu zemlju prodali strancima, a ovako se ipak još borimo koliko-toliko. Država subvencijama ulaže 246,5 milijuna kuna poljoprivrednicima da im olakša kupnju repromaterijala, mehanizacije, oni sve to obrade, prođe ljeto, suša popali za 100 milijuna kuna. To je Sizifov posao. Onda država još dodatno da 4,5 milijuna kuna za štetu. Kad kaže pročelnik da se tu niša ne može napraviti, onda smo mi u problemu. Mi nemamo strategiju poljoprivrede. Mađarska, nama susjedna država isto tako leži na vodi kao i mi, mi kao da živimo u Sahari, a oni Bogom danoj zemlji, oni navodnjavaju 100.000 hektara. Kako to da oni mogu, a mi ne možemo? Izraelci mogu, a mi ne možemo. Da li Izraelci isto imaju Hrvatske vode? Vjerojatno nemaju, jer da imaju Hrvatske vode, oni bi bili gladni, možda bi već napustili Izrael. Ovako imaju tri žetve. Mi imamo izvore tople vode koje ne koristimo, nema plastenika, nema staklenika. Od poljoprivrede možemo napraviti ovo Izvješće pa u njemu spomenuti pretršce, uvoznički lobi, protiv kojega se ne možemo boriti. Da li je to mafija? U izvješću napisati da se ne možemo boriti protiv uvozničkog lobija. Pitam vas, vi ste kao pročelnik za poljoprivredu, koliko ste puta poslali nekakav prijedlog Ministarstvu poljoprivrede, birokratima u Zagrebu koji iz zgrade Ministarstva poljoprivrede vode problematiku poljoprivrednika? Koliko ste puta prenijeli mišljenja ljudi sa terena prema tamo? To bih volio znati. To vam je između ostalog i dužnost, da vi donosite neke mjere, neke strategije u našu Županiju. Čuo sam da neke države, da bi zaštitili svoje proizvođače koji ih cijene i znaju da im je to strateška grana, proizvodnja hrane i hranjenje svoje zajednice. Uveli su mjeru 24. Ako netko može iz Poljske za 24 sata pomusti krave i donijeti mlijeko na stol, neka pokuša. Države su lijepo, tamo gdje su osnivači vojarne, bolnice, vrtića, škole, domove za starije, uvele tu mjeru. Mi ne možemo, jer imamo Hrvatske vode. Slušao sam vaš odgovor koji je bio vezan za poljoprivredu i navodnjavanje. Tu je problem sitnih parcela itd. Čovjek koji se bavi vrtlarstvom sa dva hektara čudo može napraviti, voćarstvom sa pet hektara. Mi ono što je bilo 50-tih godina to je i sada u 21. stoljeću, kukuruz, pšenica, sada je uljana repica i to je to. Sada je opet, to je vrlo dobro, zato što su sada takvi trendovi, mi sada izvozimo sirovinu u Sloveniju, Italiju, oni hrane stoku i nama prodaju meso. Mi nemamo strategiju. Mi znamo uočiti sve probleme, ali ni jedan problem ne znamo riješiti. Imamo Podravku, Podravka je tek sada shvatila da treba pomoći našim poljoprivrednim proizvođačima, sa kooperacijom. Županija još ni dan danas nije shvatila da treba preuzeti ulogu organizacije zadruga, rada na terenu itd. To su sve stvari koje nisu topla voda. Mi imamo Hrvatske vode koje nama ne daju da mi navodnjavamo i onda imamo 100 milijuna štete. Za 100 milijuna koliko se toga moglo napraviti? To je problem.

PREDSJEDNIK: Molim gospodina župana da se očituje na rasprave.

DARKO KOREN: Najlakše je globalno pričati o određenoj temi ne vodeći, pri tom, računa, što zapravo to dodirno s nama ima, koje su ovlasti, što mi možemo, što činimo? Ne bih htio biti proglašen ubojicom demokracije, ali mislim da ovakve rasprave, po meni nemaju nekog velikog smisla, jer se uglavnom temelje na, nekakvim, subjektivnim ocjenama. Gospođa Vukobratović kaže da je stanje u poljoprivredi najlošije u povijesti, ja ću reći ne nije danas, baš je bilo onda kad je SDP bio na vlasti. Mislim da to nema smisla, iako uvažam neke konkretna razmišljanja, posebice vezana uz navodnjavanje. Neću replicirati gospođi Vukobratović jer imam dojam da ona to već negativno doživljava, ja zaista nemam ništa osobno protiv, ali mislim da ovakva jedna široka rasprava nije nama neki profit u svemu tome donijela.

Kad ste pitali što smo mi napravili u tom nekom periodu, ja bih mogao reći, sve, skoro pa sve. Ona inicijativa oko te famozne hladnjače i oko distributivnog centra koja je bila politički motivirana i nije se temeljila na nikakvim realnim osnovama koje garantiraju neku izvedivost tog projekte, nego, ono, sjetili smo se pa idemo gradit hladnjače, idemo, ono što je gospodin Kavgić nabrojio, najbolje da se preselimo u Izrael. Naprotiv, treba uvijek koristiti neka rješenja, neka iskustva drugih zemalja, ali često puta nije to niti usporedivo. Kada govorimo o tom distributivnom centru i o hladioničkim kapacitetima, da, napravljeno je puno u tom smislu. Nije to javni sektor radio i zato sam ja s većinom ovdje, bio protiv takvog koncepta jer smatramo da nismo u stanju to izvesti, a niti nema potrebe za to. Privatni sektor koji je zainteresiran za takav jedan koncept, može to puno efikasnije, brže i bolje od nas realizirati. To je i napravljeno.

Drago mi je da ste spomenuli Podravku u pozitivnom kontekstu. Tamo se jedna poslovna politika Podravke, drastično, promijenila u smislu povezivanja naše bazične poljoprivredne proizvodnje, kooperantski odnosi. Možda i mi imamo nekih malih zasluga za to. To ne možete vi primijetiti, a kamoli izreći. U Virju je Podravka zajedno sa privatnim investitorom, dogradila jedan postojeći kompleks bivša tvrtke Voćeprodukt u distributivni centar i upravo su pri dovršetku veliki hladionički kapaciteti koji će biti iskorišteni za to. Nije baš da se u tom smislu ništa ne radi. Ne radimo mi, ne dajemo sredstva, nema ni potrebe. Taj jedan koncept zaživljava, znao sam da će se to dogoditi, jer sam prije toga bio u razgovorima oko toga.

Što se tiče našeg Upravnog odjela za gospodarstvo i poljoprivredu i njegovog ustroja, mi u okviru Upravnog odjela imamo i odsjek za poljoprivredu i mislim da to funkcionira sasvim korektno, a moglo bi i bolje. Tvrdim da ne bi bilo ništa bolje da to izdvojimo i da bude zaseban odjel. To tvrdim iz razlog što smo to već imali i ukinuli smo, jer smo shvatili da to nema potrebe ni smisla u okviru našeg postojećeg županijskog ustroja. Tako da toga, ponovno, neće biti, dok sam ja tu. Smatram da to i ovako može dobro funkcionirati. Unutar Upravnog odjela za gospodarstvo, poljoprivredu i turizam, ima Odsjek za poljoprivredu.

Na kraju mogu reći da je poljoprivreda kao sektor jedno jako zahtjevno gospodarsko područje i da se o tome puno govoriti, može se puno napraviti i pomoći, ali ono što zapravo na kraju reći, moramo svi biti svjesni naših ovlasti i naših mogućnosti. Sve ovo što ste vi manje-više izgovorili pitanje je neke nacionalne strategije poljoprivrede, na što mi baš nemamo veliki utjecaj.

PREDSJEDNIK: Zaključujem raspravu i dajem Izvješće na glasovanje.

Županijska skupština sa 26 glasova „za“ i 6 „protiv“ (trenutno prisutnih) donosi

**Zaključak o prihvaćanju Izvješća o konkurentnoj poljoprivrednoj proizvodnji**

**na području Koprivničko-križevačke županije u 2017. godini**

Izvješće se prilaže zapisniku i čini njegov sastavni dio.

Točka 9.

PREDSJEDNIK: Prijedlog Rješenja smo primili. Raspravu su proveli Odbor za poljoprivredu, šumarstvo i vodoprivredu i Odbor za izbor i imenovanja te su podržali prijedlog.

Obrazloženje, po potrebi, može dati zamjenik župana Darko Sobota.

Da li se predstavnici Odbora žele javiti? Predstavnici klubova članova?

IVAN SABOLIĆ: Naš Klub SDP-a i Hrvatskih laburista nema primjedbi na predložene članove komisije, sve su to stručni ljudi koji će sigurno svoju dužnost obavljati najstručnije što znaju. Problem je u tome što ti ljudi ne idu previše na teren i onda se utvrđuju granice s kojima nisu zadovoljni sami korisnici tih lovišta. Nije to problem samo na mojem području, ima problema i na drugim područjima. Kad pogledat na karti, vidi se da su to vodotoci, kanali, ceste, stoga bi bilo bolje da izlazi na teren, da se uvažavaju mišljenja budućih korisnika tih lovišta, onda se takvi sporovi ne bi događali. Na terenu dolazi do sukoba između društava, između starih i novih granica, to će opet doći na ovu Skupštinu, prije ili kasnije. Molim da apelirate na tu Stručnu komisiju da imaju u vidu i takve stvari.

DARKO SOBOTA: Može biti da ima nezadovoljstva na terenu. Ne bih rekao da komisija ne izlazi na teren, izlazi onoliko koliko treba ili po pozivu. Natječaja nema i neće biti dok ne izađu koncesije. Sve lovačke udruge na području Koprivničko-križevačke županije su potpisale takve granice lovišta. Ne znam tko je nezadovoljan? Trebalo je to rješavati unutar natječaja.

PREDSJEDNIK: Ako se više nitko ne javlja završavam raspravu i dajem prijedlog na glasovanje.

Županijska skupština jednoglasno sa 31 glasom „za“ donosi

**Rješenje o izmjenama Rješenja o osnivanju i imenovanju Stručne komisije**

**za zajednička lovišta Koprivničko-križevačke županije**

Rješenje se prilaže zapisniku i čini njegov sastavni dio.

Točka 10**.**

PREDSJEDNIK: Prijedlog Zaključka i izvještaj smo primili. Raspravu je proveo Odbor za financije i proračun i nema primjedbi.

Obrazloženje, po potrebi, daje župan Darko Koren.

Da li se predstavnici Odbora žele javiti?

Predstavnici klubova članova? Otvaram raspravu za članice i članove.

Ako se nitko ne javlja dajem prijedlog na glasovanje.

Županijska skupština jednoglasno sa 31 glasom „za“ donosi

**Zaključak o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha**

**za razdoblje siječanj-lipanj 2018. godine**

Materijal se prilaže zapisniku i čini njegov sastavni dio.

Točka 11.

PREDSJEDNIK: Prijedlog Zaključka i izvještaje smo primili. Raspravu je proveo Odbor za financije i proračun i nema primjedbi.

Obrazloženje, po potrebi, daje župan Darko Koren.

Da li se predstavnici Odbora žele javiti? Predstavnici klubova članova? Otvaram raspravu.

Ako se nitko ne javlja dajem prijedlog na glasovanje.

Županijska skupština, glasujući o svakom prijedlogu posebno, jednoglasno, sa 31 glasom „za“ donosi

**Zaključak o usvajanju Izvještaja o korištenju sredstava Proračuna Koprivničko-križevačke županije za 2018. godinu, Proračunska zaliha za**

1. **lipanj,**
2. **srpanj.**

Materijal se prilaže zapisniku i čini njegov sastavni dio.

Točka 12.

PREDSJEDNIK: Prijedloge zaključaka smo primili. Raspravu je proveo Odbor za obrazovanje, kulturu, znanost, sport i nacionalne manjine.

Obrazloženje po sve tri točke daje zamjenik župana Ratimir Ljubić.

RATIMIR LJUBIĆ: Evo, sljedećih pet točaka vrlo je slično pa ću ih sve obrazložiti.

Županija daje suglasnost na odluke školama koje se odnose na pravo građenja. U tim slučajevima škole te prostore ne koriste za svoje namjene, a općine mogu tim prostorima podići dodatnu vrijednost za svoje potrebe. Tako je u Goli namjena za dogradnju dječjeg vrtića, u Đelekovcu za izgradnju sportske dvorane i u Fodrovcu za izgradnju dječjeg vrtića.

Po sljedećoj točki pravo služnosti, u Sv. Petru Orehovcu za postavljanje automatske meteorološke postaje. Tu se radi o malim česticama koje bi se objedinile za izgradnju nogometnog igrališta u Sv. Petru Orehovcu.

Zatim, davanje suglasnosti za prodaju zgrade u Gabajevoj Gredi, radi se o zgradi staroj 35 godina koja se ne koristi, već je pokušana prodati prije nekoliko godina, sada imaju novu procjenu vrijednosti kako bi se prodala, jer predstavlja trošak školi.

Kod OŠ Koprivnički Bregi radi se o administrativnoj greški, u Glogovcu, vlasnik je Općina Koprivnički Bregi, a u gruntovnici je zabilježena OŠ Bregi, tako da se tu treba proknjižiti vlasništvo na Općinu Koprivnički Bregi.

PREDSJEDNIK: Da li se predstavnici Odbora žele javiti?

Predstavnici klubova članova?

MARKO FUCAK: Klub SDP-a i Hrvatskih laburista podržava ove prijedloge zaključaka. Imam pitanje za zamjenika Ljubića, gdje je u toj cijeloj priči Koprivnički Ivanec? Zar je moguće da oni unazad par mjeseci još nisu poslali zahtjev? Imam informaciju, da je Općina Koprivnički Ivanec uputila Školskom odboru dopis da traže pravo građenja na Osnovnoj školi, ali da se Školski odbor unazad par mjeseci nije usuglasio i dao zahtjev prema Županiji.

RATIMIR LJUBIĆ: Osobno sam s načelnikom razgovarao, on je tražio etažiranje i prijenos vlasništva, složili smo se s time, samo je trebalo napraviti etažiranje, na tome je stalo i nudili smo pravo građenja, on je rekao da to njemu ne koristi. Informacije da li je to bilo na školskom odboru, nemamo.

PREDSJEDNIK: Ako se nitko ne javlja dajem prijedlog na glasovanje. Glasujemo o svakom prijedlogu posebno.

Županijska skupština, glasujući o svakom prijedlogu posebno, jednoglasno, sa 33 glasa „za“ donosi

**Zaključka o davanju suglasnosti na Odluku o osnivanju prava građenja:**

1. **Osnovne škole Gola,**
2. **Osnovne škole Mihovil Pavlek Miškina Đelekovec,**
3. **na k.č.br. 947 k.o. Fodrovec u korist Općine Sveti Petar Orehovec.**

Materijali se prilažu zapisniku i čine njegov sastavni dio.

Točka 13.

PREDSJEDNIK: Prijedlog zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine.

Obrazloženje smo dobili pod prethodnom točkom.

Da li se predstavnici Odbora žele javiti?

Predstavnici klubova članova? Otvaram raspravu.

Nakon rasprave glasovanje – donošenje.

Županijska skupština, jednoglasno, sa 33 glasa „za“ donosi

**Zaključak o davanju suglasnosti na Odluku o osnivanju prava služnosti**

**Osnovne škole Sveti Petar Orehovec**

Zaključak se prilaže zapisniku i čini njegov sastavni dio.

Točka 14.

PREDSJEDNIK: Prijedloge zaključaka smo primili. Raspravu je proveo Odbor za obrazovanje, kulturu, znanost, sport i nacionalne manjine.

Obrazloženje smo čuli.

Da li se predstavnici Odbora žele javiti?

Predstavnici klubova članova? Otvaram raspravu.

Ako se nitko ne javlja dajem prijedlog na glasovanje.

Županijska skupština, glasujući o svakom prijedlogu posebno, jednoglasno, sa 33 glasa „za“ donosi

**Zaključak o davanju suglasnosti na Odluku o darovanju nekretnina:**

1. **u vlasništvu OŠ Sveti Petar Orehovec u korist Općine Sveti Petar Orehovec,**
2. **u vlasništvu Osnovne škole Sidonije Rubido Erdὅdy, Gornja Rijeka, Nogometnom klubu „Gornja Rijeka„ u svrhu izgradnje novih klupskih prostorija i uređenja igrališta za potrebe rada kluba i ligaškog natjecanja**

Materijali se prilažu zapisniku i čine njegov sastavni dio.

Točka 15.

PREDSJEDNIK: Prijedlog zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i nema primjedbi.

Obrazloženje smo čuli.

Da li se predstavnici Odbora žele javiti?

Predstavnici klubova članova? Otvaram raspravu.

Ako se nitko ne javlja dajem prijedlog na glasovanje.

Županijska skupština, jednoglasno, sa 33 glasa „za“ donosi

**Zaključak o davanju suglasnosti na Odluku o prodaji zgrade i zemljišta bivše škole u Gabajevoj Gredi, katastarska općina Hlebine, broj ZK uloška 2285, kat. čestica 5795 i 5796 Osnovne škole Fran Koncelak Drnje**

Zaključak se prilaže zapisniku i čini njegov sastavni dio.

Točka 16.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine.

Da li se predstavnici Odbora žele javiti?

Predstavnici klubova članova? Otvaram raspravu.

Ako se nitko ne javlja dajem prijedlog na glasovanje.

Županijska skupština, jednoglasno, sa 33 glasa „za“ donosi

**Zaključak o davanju suglasnosti na Odluku**

**Osnovne škole Koprivnički Bregi**

Zaključak se prilaže zapisniku i čini njegov sastavni dio.

Točka 17.

PREDSJEDNIK: Prijedlog Odluke ste zaprimili elektronskim putem.

Obrazloženje smo čuli kod dopune dnevnog reda, te pozivam župana da, eventualno, isto dopuni.

Otvaram raspravu.

Ako se nitko ne javlja dajem prijedlog na glasovanje.

Županijska skupština, jednoglasno, sa 33 glasa „za“ donosi

**Odluku o otpisu potraživanja s osnove poreza**

**na cestovna motorna vozila**

Odluka se prilaže zapisniku i čini njegov sastavni dio.

Točka 18.

PREDSJEDNIK: Otvaram raspravu pod točkom „Pitanja i prijedlozi članova i članica“.

SINIŠA KAVGIĆ: Ponovio bih pitanja koja sam postavio županu i molio bih pisani odgovor. Tko vam je bio pokrovitelj na putu u Rusiju, na nogometno prvenstvo? Da li ste u to vrijeme bili na slobodnim danima? Da li ste te dani evidentirali kao radne dane?

MARIJA VUKOBRATOVIĆ: U Izvještaju o radu župana, spomenuli ste brzu cestu i predstavljanje nove trase brze ceste. Zanima me, koja je to trasa, koliko je ona drugačija od one stare i gdje se to može vidjeti?

PREDSJEDNIK: Ako više nema pitanja, završavam današnju sjednicu.

Dovršeno u 18,35 sati.

ZAPISNIK SASTAVILA: PREDSJEDNIK:

Helena Matica Bukovčan Željko Pintar